Norsk jubel for svensk pallplass: – Det var helt sykt
DAVOS (VG) Emma Axelsson (20) dro fra Oslo til Davos for å overraske kjæresten Edvin Anger (21). Først ble han sjokkert, så takket han for overraskelsen med å levere en kruttsterk 2. plass.  – Det var helt sykt. Jeg kjente det på meg, at i dag kommer han til å gå bra. Det var kjempegøy, sier Axelsson til VG.  Den norske jenta smiler stort etter å ha heiet sin svenske kjæreste frem til pallplass på Tour de Ski-sprinten i Davos.  De møttes på Tinder og tok en løpetur i Lillehammer i fjor. I mai ble det kjent at den svenske langrennsløperen hadde fått seg kjæreste fra Norge.  – Og her står vi i dag, sier Axelsson og titter bort på kjæresten på langrennsstadion i Davos.  Hun kom til Davos med sin egen og hans familie tirsdag. Det var en solid overraskelse. Han skulle ut å løpe en tur, så var plutselig hele gjengen der.  – Hun rundlurte meg fullstendig, sier Anger til Aftonbladet.  Det ble nesten for mye for svensken.  – Jeg holdt på å gå i bakken. Jeg ble redd meg selv. Jeg visste ikke hva det var. Jeg satt og spiste og skulle ut å løpe. Jeg åpnet døren og der var hele gjengen. Jeg tenkte: Dette stemmer fader ikke, sier Anger til Aftonbladet. Den svenske 21-åringen ble bare slått av Lucas Chanavat. Beste nordmann ble Håvard Solås Taugbøl. Tour-favoritt Harald Østberg Amundsen røk ut i kvartfinalen:  Edvin Anger forteller at han tror han fikk litt ekstra energi av å ha kjæresten og familien på plass.  – Det var magisk. Morsomt at de kom hit og overrasket meg, sier Anger.  Han bor i Hedemora, ikke så langt fra den svenske «skihovedstaden» Falun, mens Axelsson bor utenfor Oslo. Hun er selv tidligere langrennsløper og har en 43. plass fra junior-NM fra 2020 som beste NM-resultat.  – I starten tenkte jeg seks timer er litt langt unna, men hva gjør man ikke for kjærligheten? Så det går fint. Men jeg savner han jo, så det er ekstra gøy når det går bra, sier Axelsson til VG.  – Hvordan er det å heie på en svenske?  – Men det går bra, jeg er jo halvt svensk, så jeg er vokst opp med å heie på Sverige, svarer hun og ler.  – Hva er forskjellen på å se ham i skirenn fra sofaen og å være til stede på stadion? – Deter mye bedre å være her, stemningen og alt rundt, å få treffe ham, svarer Axelsson.  Tour de Ski fortsetter med 20 kilometer klassisk jaktstart torsdag. 
Den svenske langrennsløperen Edvin Anger holdt på å gå i bakken da kjæresten Hanna Axelsson overrasket ham i Davos Paret møttes på Tinder og første date var en løpetur i Lillehammer Anger sier at han fikk ekstra energi av å ha kjæresten og familien til stede under sprinten. Tour de Ski fortsetter med 20 kilometer klassisk jaktstart torsdag.